Друга далматинска бригада учествовала је у нападима Друге пролетерске дивизије на Босанско Грахово октобра 1942., Ливно и Томиславград децембра 1942. и Имотски фебруара 1943., а затим у бици на Неретви и Сутјесци. Упамћено је њено успешно форсирање Неретве 6./7. марта 1943. Похваљена је указом Врховног штаба НОВЈ за форсирање Дрине 9. априла 1943. У бици на Сутјесци одиграла је кључну улогу у критичном тренутку својом фанатичном одбраном положаја на Барама. Од свих 16 бригада НОВЈ које су учествовале у бици на Сутјесци Друга далматинска бригада имала је највеће губитке - током једномесечне операције погинула су 833 борца ове бригаде.